ประธานวิปฝ่ายค้าน ยืนยันการตัดสินใจไม่รับร่างพระราชบัญญัติงบประมาณรายจ่ายประจำปีงบประมาณ 2566 ไม่ส่งผลกระทบกับประชาชน
นายสุทิน คลังแสง ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) ยืนยันว่า การพิจารณาร่างพระราชบัญญัติงบประมาณรายจ่ายประจำปีงบประมาณ 2566 นี้ ฝ่ายค้านจะทำหน้าที่อย่างเต็มความสามารถเพื่อชี้ข้อบกพร่องให้รัฐบาลเห็นและอธิบายให้ประชาชนเข้าใจ กรณีฝ่ายค้านไม่รับหลักการพระราชบัญญัตินี้จะไม่ส่งผลกระทบกับประชาชน เพราะขณะนี้มีผู้พยายามทำให้ประชาชนเข้าใจฝ่ายค้านผิด ทั้งที่เรื่องนี้มีรัฐธรรมนูญรองรับทางออกของปัญหาเพื่อให้การพิจารณากฎหมายเกิดความรอบคอบและเกิดประโยชน์สูงสุด ยืนยันว่าฝ่ายค้านดำเนินการใดๆ คำนึงถึงประชาชนและประเทศชาติเป็นหลัก สำหรับวันแรกของการพิจารณา ฝ่ายค้านจะเน้นอภิปรายชี้ให้เห็นถึงสภาพปัญหาที่เกิดขึ้นความต้องการของประเทศและปัญหาการเงินการคลังเป็นสำคัญ ส่วนวันที่ 2 ของการอภิปรายฝ่ายค้านจะเน้นการจัดทำงบประมาณที่ไม่ตอบสนองปัญหาและความต้องการของประชาชนและวันสุดท้ายจะเน้นอภิปรายถึงการทุจริต